ཇོ་བོ་ནོར་བུ་ལ་སྤྲིངས་པ། ཇོ་བོ་ནོར་བུ་ལ། ༈ ནོར་བུ་རྒྱལ་མཚན་སྐྱེད་བྱེད་མ་དང་བཅས། །ཚེ་རིང་ནད་མེད་བདེ་སྐྱིད་ལྡན་པར་སྨོན། །ཆོས་བརྒྱད་སྒྲོག་ལས་གྲོལ་བའི་ཐང་ཡངས་ན། །ཆགས་མེད་གོམས་པའི་ཕྱོགས་ཡང་བསྐྱོད་དེ་སོང། །བཀྲ་ཤིས་ཕན་བདེ་རྒྱས་པའི་དབུས་གཙང་ལྗོངས། །དགེ་མཚན་ཆོས་ལ་སྤྱོད་པའི་ཞིང་ཁམས་ན། །དད་ལྡན་འབུམ་སྡེའི་སྣང་བ་ཆོས་ལ་བསྒྱུར། །ཡོངས་རྫོགས་སངས་རྒྱས་བསྟན་པའི་ཁུར་ཆེན་ལེན། །སླད་ནས་སྒྱུ་མའི་གཡོར་པོ་ལ་ཁྱེར་ནས། །འདབ་ཆགས་ཚང་གི་དཔེ་ལྟར་འཁོར་བ་སྲིད། །གནས་སྐབས་ཀུན་ཏུ་མཛངས་དྲུང་ལྡན་པར་འཚལ། །རྩི་བཅུད་རྒྱས་བཏབ་མཚོན་དོན་ཙམ་དུ་འབུལ། །གང་ལ་དད་པའི་བློ་ཡོད་ན། །དད་ཅན་རྣམས་ཡང་མི་འདོར་བ། །དད་པ་ཅན་གྱི་སྐྱབས་ཀྱི་མཆོག །དད་པའི་ལྷ་ལ་ཕྱག་འཚལ་ལོ། །དད་མོས་ལྡན་པའི་མཛངས་དྲུང་གཏམ། །དད་ཅན་སློབ་མས་ཡང་ཡང་དུ། །བདག་ལ་སྨྲས་ཟིན་དང་བའི་ཚུལ། །སྔ་ནས་ཤེས་ཟིན་དད་པར་བྱོས། །དད་ཅན་གཡང་ལས་མི་ལྷུང་བའི། །དད་རྟེན་རྟེན་འབྲེལ་སྒྲིག་ཤེས་མོད། །དད་པ་མེད་པའི་མི་རྣམས་ལ། །དད་མོས་ཁྲེལ་གཞུང་ག་ལ་ཡོད། །སྤྲང་ལ་དད་པའི་འཇུ་ཐག་འདིས། །ལསུ་སྐྱེད་བྱིས་པ་ཉིས་སྦྲེལ་ལ། །རི་དབང་ལྟ་བུར་བསྟན་པའི་ཐུགས། །ནམ་ཡང་གཡོ་བར་མ་མཛད་ཅིག །དེ་སྐད་བདག་གིས་སྨྲས་པ་འདི། །ཟོལ་གྱི་མ་ལགས་ལྡུམ་བུའི་མིན། །ཡིད་བཅུགས་ཉེ་བའི་ཚིག་འདི་ལ། །ཐུགས་ཀྱི་ངལ་བསོ་ཅི་ནས་ཞུ། །